als_Latn dik_Latn sag_Latn
Asport- Bota e futbollit gjerman është indinjuar për insinuatën, plot me helm, të shprehur nga Sep Blater, presidenti Fifa, sipas të cilit Gjermania ka blerë të drejtën për të organizuar Botërorin 2006.
Në një intervistë të gjatë të dhënë për gazetën zviceriane të së dielës ‘Blick’, që ka qënë e fokusuar te akuzat për korrupsion në Zvicër nga ish presidenti dhe presidenti nderit i Fifa Zhoao Havelanzh, përballë pyetjes në lidhje me dyshime për parregullsi në votimet për organizimin e botërorëve të futbollit në vitin 2018 në Rusi dhe në vitin 2022 në Katar, ish koloneli zvicerian është përgjigjur tekstualisht në këtë mënyrë: “Botërorë të blerë… Në lidhje me këtë cështje kujtoj shumë mirë dorëzimin e vendimit për Botërorin 2006 ( në 6 qershor 2000 në Zyrih), ku në momentin e fundit dikush ka lënë sallën dhe në votim përballë një barazimi 10-10 përfundoi me rezultatin 10-9 për Gjermaninë. Kam qënë shumë i lumtur, nuk duhet të kishte asnjë balotazh. Por, kështu pra, në mënyrë të papritur dikush cohet dhe largohet nga votimi. Mbase jam treguar shumë naiv dhe shumë i sjellshëm në disa momente!”. Në pyetjen tjetër Blater reagon: “Ju po thoni që Botërori Gjermani 2006 është blerë?”, dhe ai përgjigjet prerë: “Jo, unë nuk po supozoj asgjë. Thjesht kam konstatuar një fakt”. Menjëherë pas këtyre deklaratave nuk kanë vonuar edhe reagimet. Mediat gjermane menjëherë kanë folur për një sulm të Blater, në mënyrë që të shmangë dhe tërheq vëmëndjen nga akuzat për korrupsion që janë ngritur ndaj Havelanzh dhe ish presidentit të federatës braziliane Rikardo Tekseira, që mendohet se kanë marrë 14.2 milionë franga zviceriane nga ISL, agjensia që prej kohësh ka falimentuar e cila menaxhonte të drejtat televizive dhe komerciale të Fifa. Gjithcka, mendohet, se ka ndodhur në dijeni të plotë të vetë Josep Blater. Pikërisht nga Gjermania kanë mbërritur edhe akuzat më të rënda ndaj Blater dhe vetë presidenti ligës gjermane të futbollit Reinhard Rauball e ka ftuar të japë dorëheqjen nëpërmjet një telefonate dramatike, duke parë deklaratën që ka dhënë. “I shokuar”është shprehur Volfgan Niersbash, presidenti federatës gjermane, që në atë periudhë kohe ka qënë krahu i djathtë i Kajzerit Franz Bekembauer, kryetari i komisionit organizativ të Botërorit 2006, që ka reaguar në këtë mënyrë nëpërmjet gazetës popullore gjermane ‘Bild’: “Nuk mund ti kuptoj dhe perceptoj dot deklaratat dhe dyshimet e Sep Blater. Gabon që në momentin e vlerësimit të votimit, rezultatit. Rezultati final ka qënë 12-11 për ne dhe jo 10-9. Dhe ka qënë decizive që tetë vëndet europiane kishin votuar në mënyrë kompakte për ne”. Sipas gazetës ‘Bild’ Blater, duke cituar një delegat që ka dalë nga salla, duke munguar në këtë mënyrë në votim, i është referuar neozelandesit Charles Dempesey, që ndërkohë ka vdekur në vitin 2008. Edhe sekretari i federatës gjermane, Helmut Sandrok ka deklaruar se i cilëson deklaratat e Blater një manovër diversiste: “Këto dyshime plot mjegullnajë janë absolutisht pa asnjë përmbajtje dhe duken se janë një mënyrë për të larguar vëmëndjen nga situata aktuale e institucionit që Blater drejton”. Në lidhje me këto akuza ka folur në televizionin publik gjerman edhe ish sekretari përgjithshëm i Fifa, zviceriani GuidoTonjoni, që konsiderohet një armik i Blater, që e ka larguar nga federata na vitin 2003: “Sep Blater ishte gjithmonë- ka thënë Tonjoni-, nëse ka ndonjë akuza për gjermanët, kjo godet edhe atë. Ka nevojë për një goditje që ta lirojë, por kjo është një goditje që është drejtuar ndaj vetes dhe ka plagosur veten. Sepse do të kishte ndalur gjithcka nëse do të kishte vepruar në mënyrë të pastër. Duhet të kishte thënë: kështu nuk shkon”. Tonjoni ka shtuar më tej dozat e akuzave ndaj ish shefit të tij: “Është fakt që te Fifa në periudhën e drejtimit të Sep Blater kanë ndodhur gjëra që nuk duhet të kishin ndodhur në asnjë federatë futbolli”. Duke u kthyer përsëri te intervista e gjatë në gazetën zviceriane Blick, pasi është deklaruar katolik, por pak praktikant, përballë pyetjes nëse i ka rrëfyer mëkatet e tija, Sep Blater është përgjigjur: “Unë kam një njeri të cilit i rrëfehem, rektorin Heller, që më jep këtë mundësi kur takohemi. Është më e bukur sesa në një vend rrëfimi”.
You must be logged in to post a comment Login
als_Latn als_Latn eng_Latn